b'\n_START_ARTICLE_\nRibavirin\n_START_SECTION_\nUporaba\n_START_PARAGRAPH_\nRibavirin se uporablja primarno za zdravljenje hepatitisa C in kot zdravilo sirota za zdravljenje virusnih hemoragi\xc4\x8dnih mrzlic. _NEWLINE_Pri zdravljenju kroni\xc4\x8dnega hepatitisa C se uporablja peroralno v kombinaciji z drugimi protivirusnimi zdravili, na primer s pegiliranim interferonom alfa. Novej\xc5\xa1e kombinacije za zdravljenje hepatitisa C so na primer ribavirin + pegilirani interferon alfa + sofosbuvir, ribavirin + sofosbuvir, ribavirin + pegilirani interferon alfa + simeprevir. Monoterapija z ribavirinom se pri oku\xc5\xbebi z virusom hepatitisa C ne uporablja. Pri \xc5\xa1tevilnih hemoragi\xc4\x8dnih mrzlicah, vklju\xc4\x8dno z vro\xc4\x8dico Lassa, krimsko-kongo\xc5\xa1ko hemoragi\xc4\x8dno mrzlico in venezuelsko hemoragi\xc4\x8dno mrzlico, in pri oku\xc5\xbebah s hantavirusi je ribavirin v intravenski obliki edino poznano zdravilo, \xc4\x8deprav so tudi pri ribavirinu podatki o u\xc4\x8dinkovitosti skromni in zdravilo morda pomaga le v zgodnjih stadijih bolezni. _NEWLINE_Ribavirin v obliki aerosola so v preteklosti uporabljali za zdravljenje bolezni pri otrocih, ki jih povzro\xc4\x8da oku\xc5\xbeba z respiratornim sincicijskim virusom, \xc4\x8deprav so dokazi o u\xc4\x8dinkovirosti \xc5\xa1ibki. V kombinaciji s ketaminom, midazolamom in amantadinom so ga uporabljali tudi pri zdravljenju stekline.\n_START_SECTION_\nMehanizem delovanja\n_START_PARAGRAPH_\nRibavirin je sinteti\xc4\x8dni nukleozidni analog, ki je pokazal aktivnost proti nekaterim RNK- in DNK-virusom in vitro. Mehanizem delovanja ni pojasnjen.  Ku\xc5\xbenost virusa hepatitisa C zmanj\xc5\xa1uje v odvisnosti od odmerka. Predlaganih je ve\xc4\x8d mehanizmov, ki naj bi doprinesli k njegovi u\xc4\x8dinkovitosti, med drugim zaviranje RNK-polimeraze, povzro\xc4\x8danja mutacij v virusni RNK, vpliv na telesu lastne citokine ...'